11-jarige verdrink in KlerksdorpArgieffoto ŉ 11-jarige seun het Woensdagmiddag in Klerksdorp in Noordwes verdrink. “Die voorval het in ŉ rivier langs die N12 plaasgevind,” het Santi Steinmann, woordvoerder van Netcare 911, in ŉ verklaring gesê. “Die polisie se soek- en reddingspan het paramedici ontbied met berigte oor ŉ verdrinking.” Die paramedici het by ŉ brug parkeer en moes 2 km ver na die toneel stap waar die kind verdrink het. “Twee seuntjies het glo by die rivier gespeel en hulle het mekaar gejaag toe een op ŉ stomp getrap het en hy sy balans verloor en in die rivier geval het.” Die polisie het reeds die seun se liggaam uit die water gehaal, maar hy was reeds dood. Hy is op die toneel dood verklaar.